תחנת הכוח של חברת החשמל בחדרה היא המזהמת ביותר את האוויר נכון ל-2019 - אך במדד ההשפעה הסביבתית היא נעלמת במקום 28 הנוח • הסיבה: המדד נותן נקודות זכות למזהמים על ציות לחוק ותרומה חיובית לסביבה • נקווה שהריאות שלנו יבינו
מדד ההשפעה הסביבתית של המשרד להגנת הסביבה שפורסם השבוע עלול להטעות בשל כמה פרמטרים שנכללו בו ומאפשרים לחברות ומפעלים להציג את עצמם כמזהמים פחות. הדוגמה הבולטת ביותר למצב הזה היא תחנת הכוח אורות רבין של חברת החשמל בחדרה. במדד היא נמצאת במקום ה-28, אך במרשם פליטות הזיהום לסביבה של שנת 2019 – היא במקום הראשון.  הנתונים במדד שפורסם מגלים את האופן שבו המשרד להגנת הסביבה מתייחס לחברות מזהמות. המדד לוקח בחשבון כמובן את נתוני פליטות הזיהום, השימוש בחומרים מסוכנים והקרבה לאוכלוסיה – אך משקלל אותם עם שני פרמטרים נוספים: תרומה חיובית לסביבה וציות להוראות החוק. "חלק רציני מהציון נובע מאי ציות סביבתי", הדגישו במשרד. "מדד הפליטות לא מספיק כדי להתברג בראש הרשימה". במילים אחרות, החברות יכולות לזהם באופן מסיבי את סביבתן, אך כל עוד הן מצייתות לחוק תוך דיווח שוטף לציבור, או פועלות באופן וולנטרי לטובת הסביבה במקביל לזיהום, הן יוצגו לציבור כמזהמות פחות. או אם תרצו: גרין-וושינג (greenwashing) בחסות משרד ממשלתי.  החברה שבולטת בהשגת יתרון כזה היא תחנת הכוח אורות רבין של חברת החשמל בחדרה. בדירוג הפליטות של 2019, שבוחן את זיהום האוויר בלבד במנותק מהמרכיבים האחרים, היא ממוקמת במקום הראשון. אולם שמה נפקד מהמקומות הראשונים של מדד ההשפעה, שם היא מדורגת במקום ה-28 בלבד. דוגמה נוספת היא תחנת הכוח רוטנברג באשקלון. בסקר הפליטות ל-2019 היא  דורגה במקום השני, אך נמצאה במקום ה-12 ברשימות ההשפעה הסביבתית. וכמו אורות רבין ורוטנברג, פער זה מופיע בתחנות כוח נוספות, שזכו בציונים גבוהים בפליטות אולם במדד הסביבתי לא התברגו גבוה במיוחד.  אז מה יש לנו פה בעצם? לא מעט נתונים שמשקפים תמונה שחוזרת על עצמה שנים ארוכות. בנוסף, כפי שניתן כעת לראות, המדד שפורסם כעת מציג תמונה חלקית ומפספס את התמונה הגדולה. המשרד להגנת הסביבה צריך היה לפעול ביחד עם משרד האנרגיה ולהציג גם את נתוני הפליטות לצד נתוני ההשפעה הסביבתית. אבל אולי חשוב מכך – על משרדי הממשלה לשלב ידיים ולהציג תוכנית אסטרטגית ארוכת טווח, שתבטיח שבשנה הבאה לא נראה שוב את אותם המזהמים.  האם במשרד להגנת הסביבה מתכוונים לרתום את משרד האנרגיה לטפל באופן דחוף במצב לאור תוצאות הדוח? "המשרד נמצא בקשר שוטף מול משרד האנרגיה", אמרו ל"שקוף" בתשובה לשאלה. "המשרד מפרסם את המידע בשקיפות כדי שגם קובעי מדיניות בממשלה – בין אם רגולטורים פיננסיים או אחרים – יוכלו לעשות בו שימוש לטובת הציבור והאינטרס הסביבתי". אז שקיפות זה חשוב ללא ספק, אולם בתור אסטרטגיה לטיפול במזהמים זה לא מספיק.  התייחסות חברת החשמל:"תחנת הכוח אורות רבין עומדת בכל ערכי הפליטה הנדרשים על פי חוק, ומיישמת את הוראת הרגולטורים ביחס לסוגי הדלקים בהם נעשה שימוש ביחידותיה. זאת, כחלק מיישום החלטות אסטרטגיות לאומיות. חברת החשמל השקיעה עד כה מליארדי שקלים לצמצום פליטות, כשבמקביל החברה נערכת לסגירת היחידות הפחמיות הוותיקות באורות רבין ב- 2022 ולהסבה לגז של 2 יחידות נוספות. יודגש, כי המדד מתייחס לכמות הפליטות מהיחידות, ולא לפרמטרים נוספים (כגון גודלו של המתקן או חלופות משקיות)." 